Prim-ministrul Canadei, Justin Trudeau, a declarat, la Strasbourg, în plenul Parlamentului European (PE), că întreaga lume are de câștigat de pe urma unei Uniuni Europene (UE) puternice și că blocul comunitar și țara sa trebuie să conducă economia globală în aceste vremuri dificile, citează Agerpres.

"Uniunea Europeană reprezintă o realizate remarcabilă și un model fără precedent pentru o cooperare pașnică. Sunteți un jucător vital în rezolvarea provocărilor cu care ne confruntăm cu toții în comunitatea internațională. Într-adevăr, întreaga lume are de câștigat de pe urma unei Uniuni Europene puternice", a afirmat Trudeau, la o zi după ce Parlamentul European a dat undă verde istoricului Acord de liber-schimb între Uniunea Europeană și Canada (CETA).

Citeşte şi: Acordul CETA a fost aprobat, miercuri, de Parlamentul European. Românii vor putea să circule, în Canada, fără vize

Parlamentul European a ratificat, miercuri, Acordul Economic şi Comercial Complet (CETA) Uniunea Europeană - Canada. Deşi Legislativul comunitar a votat în favoarea CETA, acordul va intra în vigoare în luna aprilie, având nevoie de aprobarea parlamentelor din cele 28 de state membre ale UE şi din regiunile autonome ale Belgiei.